Hungarian Scouts Association in Slovakia Számlaszám: IBAN: SK96 0200 0000 0000 05430122

Nám. sv. Štefana 296/6., SK-929 01 Dunajská Streda – Dunaszerdahely BIC/SWIFT: SUBASKBX (VÚB, a.s.)

Tel.: +421(0)31/5527121, +421(0)918 512 292 IČO: 17641896 DIČ: 2021092964

E-mail: szmcs@szmcs.sk Web: www.szmcs.sk Bejegyzési szám: VVS/1-909/90-74 (MV SR)

**A tanulási zavarok felismerésére is felkészülnek a cserkészek**

Sajtóközlemény

Ipolyság. Tanulási zavarok és az ehhez kapcsolódó viselkedési problémák, hit és vallás szerepe a cserkésznevelésben, a 2017-es Szövetségi Nagytábor előkészítése – egyebek között ezek voltak a fő témái a november 19-én megtartott Cserkészvezetői Konferenciának. A Szlovákiai Magyar Cserkészszövetség (SZMCS) közel 50 cserkészvezetője a lévai járásbeli Ipolyságon gyűlt össze, hogy megvitassa és választ találjon a fiatalok nevelési kérdéseire.

Egyre több olyan gyermekkel találkozunk, – főként a pedagógusként dolgozók, illetve a gyerekekkel, fiatalokkal rendszeresen foglalkozók – akik életét nehezíti valamilyen tanulási zavar: diszlexia, diszgráfia, diszkalkulia és továbbiak. Ugyanígy, a cserkészetbe is egyre több problémás gyermek kerül, akit fejleszteni kell, és pusztán a különféle kialakult élethelyzetek kezelése nagy teher lehet a cserkészvezető számára. Halászik Emese előadásában ismertette a különféle zavarok előjeleit, saját tapasztalatait megosztva mesélt a fejlesztésről, és szakmai tanácsokkal látta el a résztvevőket. „A tanulási zavarokkal küzdő gyerekek nem értelmi fogyatékosak, ezt fontos tudatosítanunk. Cserkészvezetőként nem kell feltétlenül megoldást találnunk a gyermek problémájára, elsődlegesen az a feladatunk, hogy a foglalkozások során felismerjük a gondot, ne erősítsük a gyerekekben az ilyen zavaroknál fellépő szorongásérzést, és tolmácsoljuk a szülőknek, hogy kérjék szakember segítségét” – mondta Halászik Emese speciális pedagógus.

Sok kérdést és gondolatot vetett fel Andruskó Gyula cserkészpap előadása is a vallás szerepéről a cserkészpedagógia kapcsán, majd Gál Erikkel, az SZMCS elnökével arról beszélgettek a résztvevők, hogy vajon mitől és hogyan tudunk kényelmessé tenni egy erdei táborhelyet. A délután folyamán a nevelői munkát érintő aktualitásokról hallhattak a cserkészvezetők. Kiscsoportos foglalkozások során ötleteltek például arról is, hogy hogyan tudjuk megelőzni, hogy a gyermek haza akarjon menni idő előtt a cserkésztáborból a szülő hiánya, vagy akár a természet közelisége miatt. A konferencián bemutatkozott a nyári vezetőképző táborok mellett szolgáló Segítő Tábor is, majd a 2017-es Szövetségi Nagytábor koordinátora, Juhász Gergely beszámolt a közel 600 fős nagytábor előkészítési munkálatairól.

A konferenciával egy időben a családos cserkészek is megbeszélést tartottak Ipolyságon. A résztvevő kilenc cserkészcsalád képviselői véglegesítették annak a kézikönyvnek a kéziratát, amely egyebek között meghatározza az öt éve indult családos cserkészet fogalmát, feltételeit, leírja a családos cserkészet sajátos igényeit, éves rendezvényeit, illetve azok szervezésével kapcsolatos irányelveket.

„Hálás vagyok mindenkinek az aktív részvételért, úgy érzem, egy nagyon jó hangulatú konferenciát tudhatunk magunk mögött. A programot igyekszünk mindig úgy összeállítani, hogy olyan, a nevelési munkánkat is nagyban segítő előadásokat hallhassunk, amelyeket a cserkészvezetőink nem hallhatnak máshol. Felelve korunk és társadalmunk változásaira törekszünk arra, hogy mindig egy-egy aktuális témát dolgozzunk, akár szakértővel, hisz a nevelői munkánkban ezek a kérdéskörök lassan minden csapatnál felmerülnek” – mondta Gál Erik, a Szlovákiai Magyar Cserkészszövetség elnöke.

szmcs-p

A Szlovákiai Magyar Cserkészszövetségről

A Szlovákiai Magyar Cserkészszövetség 1990. március 11-én alakult újjá, azóta Szlovákia legnagyobb magyar ifjúságnevelő szervezetévé nőtte ki magát. A gyerekekkel és fiatalokkal heti szinten nevelőmunkát végző önkéntes szervezet jelenleg közel 1200 taggal működik. Évente több országos rendezvényt szerveznek, a cserkészcsapatokban pedig hónapról hónapra több száz gyermeknek teszik lehetővé, hogy játszva fejlődjenek.

Sajtókapcsolat:

Juhász Szabó Csilla

kommunikációs vezető

E-mail: press@szmcs.sk

Telefon: +421 907 55 87 97